Kristaps Ķilps

Kristaps Ķilps (dzimis  Tukumā) ir Latvijas basketbolists, spēlē uzbrūkošā aizsarga pozīcijā. 2025. gadā pārstāv Latvijas—Igaunijas līgas un Latvijas Basketbola līgas (LBL) klubu VEF Rīga, bet iepriekš spēlējis BK Ventspils un BK Liepāja kā arī Vācijā. K. Ķilps ir Latvijas basketbola izlases spēlētājs.

 Karjera 
K. Ķilps basketbolu spēlēt sācis Kandavā, kur aizvadījis bērnību, bet pēc tam turpinājis trenēties Ventspilī, spēlējot "Spars" komandās LJBL.

Pieaugušo BK Ventspils komandā nospēlēja piecas sezonas, pēdējā būdams viens no komandas līderiem (11,8 punkti vidēji spēlē 24 Latvijas—Igaunijas līgas spēlēs). 2022. gadā pārcēlās uz Vācijas pēc spēka trešo līgu, vienu sezonu spēlējot BSW Sixers (komanda ietilpst Veisenfelsas "Mitteldeutscher" sistēmā, tomēr spēlēt Bundelīgā Latvijas spēlētājam iespēja netika dota).

2023. gada vasarā K. Ķilps pievienojās Latvijas—Igaunijas līgas klubam BK Liepāja. 28. oktobra spēlē pret KK Keila guva 27 punktus, kas bija viņa rezultatīvākā spēle Latvijas—Igaunijas līgā. 2024. gada aprīlī izšķirošajā LBL ceturtdaļfināla spēlē pret BK Ogre K. Ķilps guva 38 punktus, palīdzot gūt uzvaru spēles pagarinājumā (85:81) un iekļūt turnīra pusfinālā.

2024.—2025. gada sezonā K. Ķilps turpināja spēlēt BK Liepāja, lai arī pirms sezonas saņēma piedāvājumus no citiem klubiem, tostarp Rīgas VEF. Pēc sezonas noslēguma Latvijā, kur Liepājas komanda agri izstājas izslēgšanas spēlēs, spēlētājs uz dažām spēlēm pievienojās Itālijas klubam Kremonas "JuVi", lai palīdzētu saglabāt vietu Itālijas otrajā līgā, tomēr laukumā šīs komandas sastāvā viņš tā arī neizgāja. Vasarā tika paziņots, ka K. Ķilps kļūs par vadošā Latvijas—Igaunijas Basketbola līgas un Latvijas Basketbola līgas kluba Rīgas VEF spēlētāju.

 Latvijas izlase 
Pārstāvējis Latvijas U-16 un U-18 izlasi. 2018. gada vasarā pārstāvējis gadu vecāku puišu valstsvienību Rīgā notiekošajā Eiropas U-18 čempionātā, kur Latvija izcīnīja sudraba medaļas.

2024. gada novembrī, Eiropas čempionāta kvalifikācijas spēlē pret Beļģiju, K. Ķilps piedzīvoja debiju pieaugušo Latvijas basketbola izlasē.

 Atsauces 

 Ārējās saites 

Kategorija:2001. gadā dzimušie
Kategorija:Tukumā dzimušie
Kategorija:Latvijas basketbolisti
Kategorija:Uzbrūkošie aizsargi